Syyrian parlamenttivaalit 2025

**Syyrian vuoden 2025 parlamenttivaalit** on tarkoitus järjestää 5. lokakuuta ja niissä valitaan 140 edustajaa 210-paikkaiseen kansalliskokoukseen. Kyseessä ovat maan ensimmäiset vaalit Bašar al-Assadin hallinnon kaaduttua joulukuussa 2024. 

Alkujaan vaalit oli tarkoitus järjestää 15.–20. syyskuuta. Syyrian Korkea komitea ilmoitti kuitenkin, että vaaleja tullaan siirtämään, koska ehdokkaita oli odotettua enemmän. Uudeksi vaalipäiväksi ilmoitettiin 5. lokakuuta.   

## Tausta
Al-Assadin aikana maan kansalliskokous luonnehdittiin lähinnä väittelykerhoksi ja kumileimasimeksi. Edustajat valittiin suorilla vaaleilla, mutta silloisen perustuslain mukaan 2/3 paikoista oli kiintiöity baathisteille ja loput sitoutumattomille ehdokkaille.

Vuoden 2025 vaalit tullaan pitämään väliaikaisjärjestelyiden turvin, jotka Syyrian väliaikainen hallinto hyväksyi elokuussa 2025. 140 edustajaa on tarkoitus valita vaaleilla ja loput 70 nimittää presidentti. Nimitettävien edustajien on tarkoitus olla teknoraatteja, joiden nimityksillä halutaan varmistaa mahdollisimman monipuolinen edustus. Helmikuussa 2025 presidentti Ahmad al-Šaraa sanoi, että Syyrian infrastruktuuri ei toistaiseksi kykene toimittamaan vaaleja ja arvioi tämän korjaamiseen kuluvan useita vuosia.

Vaaleja ei toistaiseksi järjestetä druusien hallitsemassa As-Suwaydan ja kurdien hallitsemissa Al-Raqqan ja Al-Hasakan maakunnissa. Väliaikaisen hallituksen mukaan perusteena on alueiden huono turvallisuustilanne ja vaalit järjestetään jahka se on parantunut. Kurdihallinto kritisoi päätöstä ja vaati mm. YK:ta olemaan tunnustamatta Syyrian vaalien tulosta.

Edustajien toimikauden pituus on toistaiseksi vain 30 kuukautta.

## Äänioikeus ja ehdokasasettelu
Vaalit toteutetaan epäsuorasti paikallisten valitsijamieskollegioiden kautta. Tästä vastaa 11-jäseninen Korkea komitea, joka perustaa paikalliset valitsijamieskollegiot. Syyrialainen ihmisoikeuksiin erikoistunut asianajaja Anwar al-Bunni on sanonut, että maasta puuttuu poliittinen infrastruktuuri (mm. puolueet ja aktivismi) ja al-Assadin aikana Syyrian kansalaisuuksia jaettiin iranilaisille palkkasotilaille, minkä vuoksi valitsijamieskollegioiden kautta käytävät vaalit ovat tässä vaiheessa loogiset. 

Ehdokkaaksi voivat asettua henkilöt, jotka täyttävät seuraavat ehdot:

* on ollut Syyrian kansalainen ennen vuotta 2011
* on rekisteröitynyt vaalipiirinsä asukkaaksi tai asunut sen alueella yhtäjaksoisesti väh. 5 vuotta ennen vuotta 2011
* on laillisesti täysivaltainen ja väh. 25-vuotias
* on todettu hyvämaineiseksi
* ei ole saanut tuomiota kunniaa loukkaavasta rikoksesta (poikkeuksena poliittinen tuomio)
* ei ole ollut ehdolla presidentinvaaleissa vuodesta 2011 lähtien
* ei ole ollut kansalliskokouksen edustaja vuodesta 2011 lähtien (poikkeuksena oppositioon loikanneet)
* ei ole tukenut al-Assadin hallintoa tai mitään terroristijärjestöä eikä ole ulkomailta käsin tukenut mm. Syyrian jakautumista
* ei toimi maan asevoimissa
* ei ole Korkean komitean, sen alaisten toimikuntien tai vetoomustoimikunnan jäsen
* ei ole ministeri, kuvernööri, kansanedustaja tai tällaisen avustaja  
* sitoutuu perustuslakijulistukseen
* täyttää koulutusvaatimuksen (väh. lukiotasoinen valituilla ja väh. yliopistotasoinen nimitetyillä)

## Lähteet